【明報專訊】新議會出現唔少冇政黨背景嘅新丁,好似選委會界別議員陳紹雄、林筱魯,佢哋噚日聯同成功連任嘅民建聯葛珮帆(EQ)見記者,宣布成立「智慧生活促進組」。陳紹雄、林筱魯被問會唔會加入民建聯,陳話以獨立身分參選,冇考慮同政黨建立聯繫,但認為有空間同其他議員按議題合作;林就話會主動同唔同板塊合作。
佢哋組成「智慧生活促進組」,話希望喺議會內推動本港智慧生活發展。陳紹雄解釋,喺競選過程約見咗唔同持份者,其間發現3人嘅政綱都關注環保、科技等範疇,同樣希望香港加快推進智慧城市發展,所以促成今次合作。
小組噚日提出15項建議,包括建議政府利用物聯網、大數據配合「港康碼」及「安心出行」應用程式,未來會約見相關司局長提出意見。EQ話目前「安心出行」冇實名制同追蹤功能,形容係一個漏洞,政府應該改善。